b'\n_START_ARTICLE_\nDiastereomeeri\n_START_PARAGRAPH_\nStereokemiassa toistensa diastereomeerej\xc3\xa4 ovat kaikki molekyylien stereoisomeerit, jotka eiv\xc3\xa4t ole toistensa enantiomeerej\xc3\xa4 eli peilikuvaisomeerej\xc3\xa4. Diastereomeriaa on esimerkiksi aineilla, joissa useampi kuin yksi kiraliakeskus. Diastereomeerej\xc3\xa4 ovat kuitenkin my\xc3\xb6s molekyylien erilaiset konformeerit eli tietyt konformaatiot. Konformeereill\xc3\xa4 ei v\xc3\xa4ltt\xc3\xa4m\xc3\xa4tt\xc3\xa4 ole kiraliakeskusta._NEWLINE_Kahdella toistensa diastereomeerill\xc3\xa4 on yleens\xc3\xa4 erilaiset fyysiset ominaisuudet (kiehumispisteet, poolisuus jne.) ja my\xc3\xb6s niiden reaktiivisuus voi olla erilainen, toisin kuin enantiomeereill\xc3\xa4, joiden fyysiset ominaisuudet ovat samanlaiset (lukuun ottamatta optista aktiivisuutta). T\xc3\xa4st\xc3\xa4 syyst\xc3\xa4 diastereomeerien erottaminen toisistaan rasemaatista esimerkiksi kromatografialla on usein helppoa. Asia on toisin enantiomeerien kohdalla, joiden kromatografinen erottelu yleens\xc3\xa4 vaatii ensin enantiomeerien reagointia jonkin yksitt\xc3\xa4isen eli enantiopuhtaan stereoisomeerin kanssa. Diastereomeeristen konformeerien erottelu voi kuitenkin olla mahdotonta._NEWLINE_Diastereomeria voidaan karkeasti jakaa kiraliakeskuksiin, kaksoissidoksiin ja konformeereihin pohjautuviin diastereomerian muotoihin.'